送劉樞密留守建康
作者：張栻
朝代：宋

paragraphs: 整駕欲南騖，乃復送公舟。
公行民所瞻，願言勿淹留。
向來秉事樞，正色有忠謀。
坐覺國勢尊，已驗權綱收。
如何霖雨澤，偏使及南州。
新春紫詔下，聞者寬百憂。
誰昇今重鎮，百萬宿貔貅。
控江撫長淮，聲勢接上流。
吾皇志經略，此地合綢繆。
不應萬全策，歲月空悠悠。
先當植本根，次第施良籌。
未聞欲外攘，而乃忽內修。
幕府方宏開，人才要旁搜。
可不念葑菲，惟當別薰蕕。
留鑰豈淹久，即歸侍前旒。
盡舒醫國手，調瘵會有瘳。
還憶遐荒守，時能寄音不。